**Călători în timp**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă-ntorc în timp

La casa cu pridvor

Sunt printre florile de câmp

Cu ochii, cu gândul măsor

Câte zăpezi ne-au nins

Și câte primăveri au înflorit mugurii

Din sămânța cuvântului dor

Parcă sunt într-un vis

Uite, văd mustind strugurii

Văd corbi adăstând pe ogor

Și zilele mă strâng și mă dor

Sunt acasă ? Sau cu capul în norii

Ce se-adună în sufletul meu, călători

Fără țintă precisă, goi de ploi

Dar care ascund un soare...doi sori...

Pe mama, pe tata, pe Ileana, covata

Făt-frumosul, sau pe Verde-mpărat

Bag de seamă că poveste-am uitat

Unde ești ? Unde sunt ? Am plecat

Călători în timpu ' - nghețat

Tu pe cal, eu pe jos. Ne-am regăsit

Prea târziu, într-un nimb

Și eram călători într-un timp

Prăfuit

Fără ceas

Tu - ai mai cerut un răgaz

Eu - în casa cu pridvor, am rămas.